รัฐบาลไทย-ข่าวทำเนียบรัฐบาล-หม่อมเต่า รับข้อเสนอ ผู้นำเข้าแรงงานต่างด้าวในประเทศ
วันศุกร์ที่ 17 กรกฎาคม 2563
หม่อมเต่า รับข้อเสนอ ผู้นําเข้าแรงงานต่างด้าวในประเทศ
นายสุชาติ พรชัยวิเศษกุล อธิบดีกรมการจัดหางาน เปิดเผยภายหลัง ร่วม “การประชุมหารือผลกระทบจากสถานการณ์ การแพร่ระบาดของโรคติดเชื้อไวรัสโคโรนา 2019 หรือโควิด – 19”
ระหว่างกระทรวงแรงงาน โดยกรมการจัดหางาน กับ ผู้แทนสมาคมผู้นําเข้าแรงงานต่างด้าว และบริษัทนําคนต่างด้าวเข้ามาทํางานในประเทศ 9 บริษัท ซึ่งมีหม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน เป็นประธาน ว่า
จากมาตรการป้องกันและสกัดกั้นการนําเชื้อไวรัสโคโรนา 2019 หรือโควิด - 19 เข้าสู่ประเทศไทย และมาตรการยับยั้งการระบาดภายในประเทศ ได้ส่งผลเชื่อมโยงต่อการเคลื่อนย้ายแรงงาน ทําให้นายจ้าง สถานประกอบการขาดแคลนแรงงานเป็นจํานวนมาก เนื่องจากที่ผ่านมาประสบปัญหาไม่สามารถนําเข้าแรงงานต่างด้าวในระบบ MoU ได้ รวมทั้งการดําเนินการกับกลุ่มแรงงานที่ไม่ได้ดําเนินการตามมติคณะรัฐมนตรี 20 สิงหาคม 2562
ดังนั้น เพื่อให้การนําเข้าแรงงานต่างด้าวเป็นไปด้วยความเรียบร้อยและมีประสิทธิภาพ รวมทั้ง เพื่อให้การแก้ปัญหาเป็นไปด้วยความถูกต้อง ครบถ้วน จึงเชิญสมาคมผู้นําเข้าแรงงานต่างด้าว และบริษัทนําคนต่างด้าวเข้ามาทํางานในประเทศ มาร่วมให้ข้อมูลสภาพปัญหาการนําเข้าแรงงานต่างด้าว รวมถึงให้ข้อเสนอแนะในการนําเข้าแรงงานต่างด้าว ภายใต้สถานการณ์การแพร่ระบาดของโรคติดเชื้อไวรัสโคโรนา 2019 หรือโควิด -19 จํานวน 9 บริษัท ประกอบด้วย สมาคม ผู้นําเข้าแรงงานต่างด้าว 4 สมาคม ได้แก่ นายกสมาคมการค้าพัฒนาศักยภาพผู้ประกอบการนําเข้าแรงงานต่างด้าว นายกสมาคมการนําเข้าแรงงาน นายกสมาคมการค้าพัฒนาแรงงาน และ นายกสมาคมการค้าผู้นําเข้าและให้บริการแรงงาน ต่างด้าว และบริษัทนําคนต่างด้าวเข้ามาทํางานในประเทศ 5 บริษัท ได้แก่ บริษัท ผู้รับอนุญาตบริษัทนําคนต่างด้าวมาทํางาน ในประเทศ ทีดับบลิว เลเบอร์ โซลูชั่นส์ จํากัด บริษัท เดอะเฟิร์ส กูด แมน กรุ๊ป จํากัด บริษัท ที.เอ็ม.จี เอเจนซี่ จํากัด บริษัท จ๊อบส์ เวิร์คเกอร์ เซอร์วิส จํากัด และบริษัท แอ๊ดวานซ์ เวิร์คเกอร์ จํากัด ซึ่งได้เสนอแนะให้กระทรวงแรงงานกําหนดมาตรการบริหารจัดการแรงงานต่างด้าวที่ยังคงอยู่ในราชอาณาจักรประกอบด้วย แรงงาน MoU ครบวาระการจ้างงาน แรงงานที่ไม่ได้ดําเนินการตามมติคณะรัฐมนตรี 20 สิงหาคม 2562 และแรงงาน MoU ที่การอนุญาตทํางานสิ้นสุดด้วยผลของกฎหมาย ม. 50 ม. 53 ม. 55 แห่งพระราชกําหนดการบริหารจัดการการทํางานของคนต่างด้าว พ.ศ. 2560 และที่แก้ไขเพิ่มเติม
ซึ่งทางรัฐมนตรีว่าการกระทรวงแรงงาน ได้รับฟังข้อเสนอ และได้มอบหมายให้กรมการจัดหางาน เร่งดําเนินการหาแนวทางปฏิบัติต่อไป
นายสุชาติ พรชัยวิเศษกุล อธิบดีกรมการจัดหางาน กล่าวเพิ่มเติมว่า จากการแพร่ระบาดของเชื้อไวรัสโคโรนา 2019 หรือโควิด – 19 ที่ผ่านมา กรมการจัดหางานได้ตระหนักถึงความเดือดร้อนจากสถานการณ์ดังกล่าว และไม่ได้นิ่งนอนใจ โดยได้มีนโยบายและมาตรการต่างๆ เพื่อแก้ไขปัญหา เช่น การผ่อนปรนแนวทาง การบริหารจัดการการทํางานของแรงงานต่างด้าว ปี 2562-2563 โดยอนุญาตให้แรงงานต่างด้าวอยู่ในราชอาณาจักร เป็นการชั่วคราวและทํางานได้ถึงวันที่ 30 พฤศจิกายน 2563 และผ่อนปรนให้แรงงานต่างด้าวสัญชาติกัมพูชา ลาว และเมียนมา ที่เข้ามาทํางานตาม MoU และแรงงานต่างด้าวสัญชาติกัมพูชา และเมียนมา ที่ถือบัตรผ่านแดน ซึ่งการอนุญาตทํางานสิ้นสุด (ครบวาระการจ้างงาน) แต่ไม่สามารถเดินทางกลับประเทศต้นทางได้ สามารถอยู่ในราชอาณาจักรและทํางานต่อไปได้จนถึงวันที่ 31 กรกฎาคม 2563
นอกจากนี้ ยังได้เข้าร่วมประชุมกับศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) ซึ่งได้ดําเนินการผ่อนคลายให้ผู้ที่ไม่มีสัญชาติไทยที่ต้องการเดินทางเข้ามาในประเทศไทย โดยต้องลงทะเบียนกับสถานเอกอัครราชทูต/สถานกงสุลใหญ่ไทย ณ ประเทศต้นทาง เพื่อขอรับหนังสือรับรองการเดินทางก่อนเดินทางเข้าประเทศไทย และต้องแสดงเอกสารใบรับรองแพทย์ กรมธรรม์ประกันสุขภาพ และต้องผ่านการตรวจคัดกรองตามมาตรการของกระทรวงสาธารณสุข
อย่างไรก็ดี ข้อเสนอดังกล่าวเป็นสาระสําคัญ ส่วนหนึ่งที่กรมการจัดหางานจะต้องกําหนดมาตรการบริหารจัดการแรงงานต่างด้าวภายหลัง 31 กรกฎาคม 2563 ต่อไป